‘Historiese’ vergadering tussen Solidariteit, regering oor raswette(Argieffoto) Die eerste rondte van die bemiddelingsproses tussen Solidariteit en die regering, oor laasgenoemde se sogenaamde raskwotas, is agter die rug ná ŉ vergadering wat dr. Dirk Hermann, bestuurshoof van Solidariteit, Dinsdag as “histories” bestempel het. Solidariteit het die regering by die Verenigde Nasies se Internasionale Arbeidsorganisasie (IAO) in Genève, Switserland, oor sy raswetgewing verkla en die organisasie het bevind dat daar meriete in die klagte steek. Die VN se proses behels dat die klagte deur ŉ bemiddelingsproses opgelos kan word, maar as ŉ dooiepunt bereik word, kan die saak op verhoor geneem word waar ŉ paneel regskenners die saak sal bereg. Die vergadering, die eerste in ŉ proses wat tot ses maande lank kan duur, is ingevolge die VN se bemiddelingsproses onder die vaandel van die Kommissie vir Versoening, Bemiddeling en Arbitrasie (KVBA), gehou. “Solidariteit, die regering, die IAO en die KVBA het vanoggend vergader. “Dit was ŉ historiese vergadering en die eerste keer dat so proses in Suid-Afrika gevolg word. In die vergadering is gesê dat die uitkoms van die proses groot gevolge vir Suid-Afrika kan hê,” sê Hermann. Die vergadering het die status van die konsiliasie en die proses vasgemaak en daar is bevestig dat dit ŉ proses van die IAO is. Nou moet bepaal word of Suid-Afrika se raswetgewing aan internasionale standaarde en spesifiek konvensie 111 van die IAO, wat diskriminasie hanteer, voldoen, sê Hermann. Weens die erns van die saak het die KVBA aangedui dat drie kommissarisse aan die konsiliasieproses toegeken sal word. Die KVBA sal ŉ verslag aan die IAO oor die proses skryf en die partye sal weer in Januarie ontmoet.